**Odôvodnenie**

**návrhu na prijatie uznesenia k odsúdeniu všetkých foriem násilia páchaného na ženách**

Navrhuje sa prijatie uznesenia Národnej rady Slovenskej republiky, ktorým poslanci Národnej rady Slovenskej republiky pri príležitosti Medzinárodného dňa boja proti násiliu na ženách odsúdia akékoľvek násilie páchané na ženách. Násilie a zneužívanie, podľa štatistík postihuje jednu z troch žien na celom svete. Na Slovensku za posledných 6 rokov tvorili ženy dokonca až 86% obetí trestného činu týrania blízkej osoby a 90% obetí znásilnenia a sexuálneho násilia, za toto obdobie bolo 52 žien zavraždených ich partnerom.

Viac ako 20% zo všetkých žien zažilo fyzické násilie a viac ako 7% žien sa stalo obeťou sexuálneho násilia. Tieto čísla len dokazujú, že násilie páchané na ženách nie je len abstraktným problémom, ale nebezpečnou realitou v živote mnohých žien. Je kľúčové, aby sme sa neobracali od tejto temnej skutočnosti a aktívne pracovali na vytváraní bezpečného prostredia a podporovali obete násilia.

Poslanci Národnej rady Slovenskej republiky sa prijatím uznesenia zároveň zaviažu správať sa ku všetkým ženám s rešpektom a k zdržaniu sa akýchkoľvek hanlivých výrazov ako i znevažujúcich slov na ich adresu.